Na osnovu člana 4 stav 2 i člana 12 Zakona o komunalnim djelatnostima ("Službeni list RCG", broj 12/95) i člana 63 stav 1 tačka 28 Statuta Prijestonice ("Sl. list Crne Gore - opštinski propisi", br. 19/09 i 37/10), Skupština Prijestonice Cetinje, na sjednici održanoj 13.08.2013.godine, donijela je

**ODLUKA**

**o javnim parkiralištima i garažama na teritoriji Prijestonice**

**I OPŠTE ODREDBE**

**Član 1**

Ovom Odlukom uređuju se uslovi i način organizovanja poslova u obavljanju komunalne djelatnosti upravljanja, održavanja, pružanja usluga i korišćenja javnih parkirališta i garaža i uređuje način naplate na teritoriji Prijestonice Cetinje.

**Član 2**

Poslove upravljanja javnim parkiralištima i garažama i poslove naplate naknade vrši javna služba nadležna za obavljanje komunalne djelatnosti.

**Član 3**

Javnim parkiralištima u smislu ove odluke smatraju se:

1. Javne površine za parkiranje motornih vozila određene urbanističkim planovima.
2. Površine za parkiranje vozila predviđene Elaboratom privremenih lokacija.
3. Parkirališta određena Odlukom o regulisanju saobraćaja na teritoriji Prijestonice Cetinje.
4. Prostori na privatnom zemljištu određeni za parkiranje vozila Elaboratom iz tačke 2.

**Član 4**

Javnim garažama u smislu odredaba ove Odluke, smatraju se stalni ili privremeni objekti za smještaj vozila (boks garaže, etažne, montažne i sl.) određeni za tu namjenu (u daljem tekstu: javne garaže).

**Član 5**

Javnim parkiralištem u smislu odredaba ove Odluke ne smatraju se posebni prostori za parkiranje vozila, koji pripadaju određenom objektu (preduzeću, ustanovi, stambenoj zgradi i sl.), kao ni taksi stajališta.

Prostori iz stava 1 ovog člana mogu se ustupiti za vršenje komunalne djelatnosti parkiranja, uz prethodnu saglasnost organa uprave Prijestonice nadležnog za poslove saobraćaja (u daljem tekstu: organ nadležan za poslove saobraćaja).

Visina naknade za ustupljeno zemljište i druga prava i obaveze utvrđuju se ugovorom.

Za korišćenje parkirališta iz stava 2 ovog člana korisnici plaćaju naknadu saglasno cjenovniku iz člana 23 ove Odluke.

**Član 6**

Javna parkirališta mogu biti opšta i posebna.

**Član 7**

Opšta parkirališta su djelovi kolovoza, trotoara ili površine između kolovoza i trotoara i druge površine posebno obilježene za parkiranje motornih vozila, određena planskim dokumentom.

**Član 8**

Posebna parkirališta su objekti i površine koji su uređeni i izgrađeni za parkiranje motornih vozila sa kontrolisanim ulaskom i izlaskom vozila.

Kontrola ulaska i izlaska vozila sa posebnog parkirališta vrši se postavljanjem rampe i izgradnjom i postavljanjem objekta za naplatu.

**Član 9**

Posebna parkirališta mogu biti stalna, privremena i povremena.

Stalna parkirališta utvrđuju se detaljnim urbanističkim planom.

Privremena parkirališta su površine građevinskog zemljišta koje nije komunalno opremljeno i koje se do privođenja namjeni utvrđenoj planskim dokumentom, koriste za parkiranje.

Za parkiralište iz stava 3 ovog člana, lokaciju i tehničke uslove izdaje organ uprave nadležan za poslove saobraćaja.

Nadležni organ iz stava 4 ovog člana, podatke potrebne za rješavanje, pribavlja po službenoj dužnosti od organa nadležnog za poslove planiranja i uređenja prostora.

Povremena parkirališta su javne površine, koje odredi organ nadležan za poslove saobraćaja, u blizini objekta u kojima se održavaju sportske, kulturne, umjetničke, sajamske i druge manifestacije, za vrijeme održavanja tih manifestacija, uz prethodno pribavljeno mišljenje organa nadležnog za bezbjednost saobraćaja.

**Član 10**

Katastarska parcela u privatnoj svojini može se urediti za privremeno ili povremeno parkiralište, na osnovu odobrenja nadležnog organa za poslove saobraćaja i tehničkih uslova koji su sastavni dio odobrenja, koja se do privođenja namjeni utvrđenoj planskim dokumentom koristi za parkiranje vozila.

**Član 11**

Javna parkirališta (opšta i posebna) se obilježavaju saobraćajnom signalizacijom u skladu sa propisima o bezbjednosti saobraćaja na putevima.

Javna parkirališta iz stava 1 ovog člana na kojima se vrši naplata parkiranja imaju na vidnom mjestu istaknuto obavještenje koje sadrži: zonu, kategoriju motornih vozila koja se mogu parkirati, način parkiranja i naplate, kao i vremensko ograničenje korišćenja parkirališta.

**Član 12**

O obilježavanju i održavanju opštih i posebnih parkirališta na kojima se vrši napalata parkiranja stara se javna služba nadležna za obavljanje komunalne djelatnosti.

O obilježavanju opštih parkirališta na kojima se ne vrši naplata parkiranja stara se organ uprave nadležan za poslove saobraćaja.

**II JAVNE GARAŽE**

**Član 13**

Javnim garažama kao posebnim javnim parkiralištima u smislu odredaba ove Odluke smatraju se stalni objekti za parkiranje vozila izgrađeni u skladu sa detaljnim urbanističkim planom ili postavljeni na građevinskom zemljištu prema potrebama.

**Član 14**

Stalne garaže su poslovne i funkcionalne cjeline, sa odgovarajućom opremom, koje se koriste za parkiranje vozila, za koje odobrenje za građenje izdaje organ nadležan za poslove planiranja i uređenja prostora u skladu sa propisima o građenju i planskom dokumentacijom.

Privremene garaže su montažni objekti za parkiranje vozila koje se mogu graditi ili postavljati na građevinskom zemljištu u državnoj svojini i na katastarskim parcelama u privatnoj svojini, na osnovu odobrenja nadležnog organa za poslove saobraćaja, po prethodno pribavljenom mišljenju nadležnog organa za poslove planiranja i uređenja prostora.

Odobrenje iz st. 2 ovog člana izdaje se sa rokom važenja do 5 godina, odnosno do privođenja zemljišta planiranoj namjeni.

**Član 15**

Odobrenje za korišćenje katastarske parcele za privremena i povremena parkirališta iz člana 10 ove Odluke, kao i odobrenje za građenje ili postavljanje privremene garaže iz člana 14 stav 2 ove Odluke, može se izdati uz prethodno dostavljen dokaz o registraciji ove djelatnosti.

**III KORIŠĆENJE JAVNIH PARKIRALIŠTA**

**Član 16**

Korišćenje parkirališta se utvrđuje Elaboratom o korišćenju parkirališta.

Elaboratom o korišćenju parkirališta se utvrđuju: zone, dozvoljeno vrijeme parkiranja, kategorije motornih vozila koja se mogu parkirati i način naplate naknade parkiranja za opšta i posebna parkirališta.

Elaborat iz stava 1 donosi Skupština Prijestonice.

Elaborat se može donositi fazno po pojedinim zonama grada.

Elaborat iz stava 1 ovog člana izrađuje Sekretarijat za planiranje i uređenje prostora i zaštitu životne sredine i Sekretarijat za komunalne poslove i saobraćaj.

**Član 17**

Javna parkirališta, koriste se za parkiranje motornih vozila pravnih lica, preduzetnika i fizičkih lica (u daljem tekstu: korisnik).

Korisnikom javnog parkirališta u smislu odredaba ove Odluke smatra se vozač ili vlasnik vozila, ako vozač nije identifikovan.

**Član 18**

Organ nadležan za poslove saobraćaja, dužan je na opštem parkiralištu da odredi 3% parking mjesta za vozila lica sa invaliditetom, koja su slijepa, gluva ili imaju najmanje 80% tjelesnog oštećenja, kao i za vozila koja koriste djeca sa tjelesnom, mentalnom i senzornom ometenošću i koja ostvaruju prava na ličnu invalidninu ili pravo na njegu i pomoć drugog lica.

Organ nadležan za poslove saobraćaja, dužan je da na posebnom parkiralištu odredi 2% parking mjesta za vozila lica sa invaliditetom, koja su slijepa, gluva ili imaju najmanje 80% tjelesnog invaliditeta.

Naljepnicu za obilježavanje vozila lica iz stava 1 i 2 ovog člana izdaje organ državne uprave nadležan za poslove saobraćaja, a uz saglasnost organa državne uprave nadležnog za poslove socijalne i dječije zaštite.

**Član 19**

Posebna parkirališta mogu se izuzetno po odobrenju organa uprave nadležnog za poslove saobraćaja privremeno koristiti za druge namjene (zabavne, sportske ili sajamske manifestacije i sl.).

**Član 20**

Vozila hitne medicinske pomoći, policije, vojske Crne Gore, komunalnih službi i vatrogasna vozila ne plaćaju usluge parkiranja, kada u toku interventnih akcija koriste javna parkirališta.

**Član 21**

Pravna lica, preduzetnici i fizička lica sa sjedištem, odnosno prebivalištem u zoni parkiranja, mogu koristiti javna parkirališta kao povlašćeni korisnici u toj zoni za određeni period korišćenja.

Povlašćenim korisnicima iz stava 1 ovog člana povlašćenu parking kartu izdaje javna služba nadležna za obavljanje komunalne djelatnosti.

Fizičkom licu se može izdati najviše jedna povlašćena parking karta, a pravnom licu i preduzetniku najviše dvije.

Povlašćenu parking kartu korisnik može koristiti isključivo za vozilo za koje je ova karta izdata.

**Član 22**

Organ nadležan za poslove saobraćaja može, izuzetno odobriti rezervaciju parking mjesta na opštem parkiralištu državnim organima, organima Prijestonice, javnim službama, diplomatskim i drugim stranim predstavnicima, drugim pravnim licima i preduzetnicima.

Rezervaciju parking mjesta na opštem parkiralištu organ uprave nadležan za poslove saobraćaja, može odobriti i licima s invaliditetom iz člana 18 stav 1 ove odluke.

**IV NAPLATA PARKIRANJA**

**Član 23**

Za korišćenje javnih parkirališta (opštih i posebnih) korisnik plaća odgovarajuću naknadu utvrđenom Cjenovnikom usluga javne službe nadležne za obavljanje komunalne djelatnosti.

Na Cjenovnik iz stava 1 ovog člana saglasnost daje Sekretarijat za finansije i razvoj preduzetništva.

Izuzetno od st. 1 ovog člana, korišćenje parking mjesta za lica sa invaliditetom iz člana 18 st. 1 i 2 ove Odluke, je besplatno.

**Član 24**

Korisnik javnog parkirališta, obavezan je da:

- unaprijed plati korišćenje parking mjesta prema vremenu zadržavanja na propisan način i u iznosu utvrđenom Cjenovnikom usluga,

- postupa u skladu sa dozvoljenim vremenom zauzimanja parking mjesta utvrđenim Elaboratom o korišćenju parkirališta,

- koristi parking mjesta u skladu sa saobraćajnim znakom, horizontalnom ili vertikalnom signalizacijom, kojom je označeno parking mjesto.

**Član 25**

Zaustavljanjem vozila na javnom parking mjestu, korisnik prihvata propisane uslove za korišćenje javnog parkirališta i stiče pravo korišćenja parking mjesta.

Za korišćenje usluge parkiranja korisnik je dužan da u vozilu posjeduje važeću parking kartu ili parkiranje plati elektronskim putem, što evidentira javna služba nadležna za obavljanje komunalne djelatnosti.

Korisnik javnog parkirališta je dužan da:

-istakne kupljenu parking kartu, odnosno povlašćenu parking kartu sa unutrašnje strane prednjeg vjetrobranskog stakla vozila, za vrijeme korišćenja parking mjesta ili plati parkiranje putem mobilnog telefona,

- koristi ispravno parking kartu i unese tačne podatke.

Vrijeme trajanja parkiranja računa se na sate, a teče od vremena ostavljanja vozila, uz obavezu vozača ostavljenog vozila da po isteku vremena za koje je platio naknadu, ukloni vozilo ili plati, odnosno produži vrijeme parkiranja u roku od 15 minuta po isteku vremena za koje je parkiranje plaćeno.

**Član 26**

Kontrolu parkiranja, odnosno ispravnost korišćenja javnih parkirališta vršiće službenik javne službe nadležne za obavljanje komunalne djelatnosti.

**Član 27**

Na javnim parkiralištime se nema obaveza čuvanja vozila i ne snosi se odgovornost za oštećenje ili krađu vozila.

**Član 28**

Korisnik koji postupa suprotno odredbama čl. 24 i 25 stav 3 ove Odluke dužan je da plati doplatnu kartu u iznosu utvrđenom cijenovnikom iz člana 23 stav 1 ove Odluke.

Nalog za plaćanje doplatne karte sadrži podatke o vozilu i visinu doplatne karte.

Nalog iz stava 2 ovog člana izdaje ovlašćeni službenik javne službe nadležne za obavljanje komunalne djelatnosti i uručuje ga korisniku vozila, a u slučaju da nije u mogućnosti da uruči nalog korisniku, ostavlja ga na spoljašnjoj strani prednjeg vjetrobranskog stakla vozila, ispod brisača.

Dostavljanje naloga za plaćanje doplatne karte na način iz stava 3 ovog člana, smatra se urednim a naknadno oštećenje ili uništenje naloga nema uticaj na valjanost dostavljanja i ne odlaže plaćanje doplatne parking karte.

Korisnik parkiranja dužan je postupiti po izdatom nalogu i platiti doplatnu parking kartu na licu mjesta ili najkasnije u roku od osam dana, na način naznačen u nalogu.

**V ZABRANE**

**Član 29**

Na javnim parkiralištima zabranjeno je:

- parkiranje vozila suprotno saobraćajnom znaku, horizontalnoj i vertikalnoj signalizaciji i oznakama parking mjesta,

- parkiranje na parking mjestu namijenjenom drugom korisniku (državnim organima, organima Prijestonice, javnim službama, diplomatskim i drugim stranim predstavnicima, drugim pravnim licima i preduzetnicima i licima sa invaliditetom)

- ometanje korišćenja parkirališta,

- parkiranje vozila bez registarskih tablica,

- ostavljanje neispravnog ili havarisanog vozila, odnosno priključnog vozila bez sopstvenog pogona,

-zauzimanje parking mjesta ograđivanjem ili ometanjem parkiranja drugih vozila, kao i ometanje korišćenja parkirališta na drugi način,

- postavljanje ograda ili drugih prepreka na parking mjestu, i

- pranje i popravka vozila.

**VI NADZOR**

**Član 30**

Nadzor nad sprovođenjem odredaba ove Odluke vrši nadležni organ za poslove saobraćaja.

Poslove inspekcijskog nadzora vrši Komunalna policija.

**VII PRELAZNE I ZAVRŠNE ODREDBE**

**Član 32**

Stupanjem na snagu ove Odluke prestaje da važi Odluka o javnim parkiralištima i garažama ("Sl. list RCG - opštinski propisi", broj 35/04 i "Sl. list RCG - opštinski propisi", broj 02/05).

**Član 33**

Elaborat iz čana 16 ove Odluke donijeće se u roku od 60 dana od dana stupanja na snagu ove odluke.

**Član 34**

Javna služba nadležna za obavljanje komunalne djelatnosti donijeće Cjenovnik usluga korišćenja parkirališta u roku od 15 dana od dana usvajanja Elaborata iz člana 16 ove Odluke.

**Član 35**

Ova Odluka stupa na snagu osmog dana od dana objavljivanja u "Službenom listu CG - opštinski propisi".

Broj : 01-030/13-722

Cetinje, 13.08.2013,godine

**SKUPŠTINA PRIJESTONICE CETINJE**

**Predsjednik**

**prim dr Milutin Vukić**